Diari Oficial de la Generalitat Valenciana


Sumari del DOGV 8416, del 05-11-2018 (2018/10709)

RESOLUCIÓ de 31 d'octubre de 2018, de la Direcció General de Formació Professional i Ensenyaments de Règim Especial, per la qual es dicten instruccions sobre el procediment previst en l'Ordre 35/2017, de 10 d'agost, de la Conselleria d'Educació, Investigació, Cultura i Esport, per la qual s'estableix el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8416

Data del DOGV
:   05-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10441


Data del document
:   31-10-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 31 d'octubre de 2018, de la Direcció General de Formació Professional i Ensenyaments de Règim Especial, per la qual es dicten instruccions sobre el procediment previst en l'Ordre 35/2017, de 10 d'agost, de la Conselleria d'Educació, Investigació, Cultura i Esport, per la qual s'estableix el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana. [2018/10931]  
De conformitat amb el que dicta la disposició final primera de l'Ordre 35/2017, de 10 d'agost, de la Conselleria d'Educació, Investigació, Cultura i Esport (DOGV 8107, 17.08.2017), per la qual s'estableix el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana, la direcció general competent en matèria d'escoles de música i de dansa queda facultada per a dictar les instruccions necessàries per al compliment del que preveu la dita ordre.  
  
A la vista dels expedients tramitats, i per a facilitar el procediment a les persones interessades, s'ha considerat pertinent elaborar unes instruccions que concreten alguns dels aspectes previstos en l'Ordre 35/2017, de 10 d'agost, especialment, pel que fa a la manera com s'ha d'acreditar el compliment dels requisits referits a les infraestructures educatives d'aquests centres.  
Per tot això, en virtut de les competències que em confereix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquest òrgan resol:  
  
Primer  
Aprovar les instruccions incloses en l'annex I, així com els models previstos en els annexos II i III d'aquesta resolució, a les quals s'hauran d'ajustar les escoles de música, escoles de dansa i escoles de música i dansa inscrites en el Registre de Centres Docents de la Comunitat Valenciana, i les persones físiques o jurídiques (públiques o privades) que vulguen constituir escoles de música, escoles de dansa o escoles de música i dansa en l'àmbit de la Comunitat Valenciana,  
  
Segon  
Publicar aquesta resolució i els seus annexos en el Diari Oficial de Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, comptats des de l'endemà de la publicació, d'acord amb el que estableixen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant de la Conselleria d'Educació, Investigació, Cultura i Esport en el termini d'un mes, comptat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que les persones interessades puguen presentar qualsevol altre recurs que estimen pertinent.  
  
  
València, 31 d'octubre de 2018.- La directora general de Formació Professional i Ensenyaments de Règim Especial: Marina Sánchez Costas.  
  
  
ANNEX I  
Instruccions sobre el procediment d'inscripció o modificació de dades d'escoles de música, escoles de dansa i escoles de música i dansa en el Registre de Centres Docents de la Comunitat Valenciana, regulat per l'Ordre 35/2017, de 10 de juliol, de la Conselleria d'Educació, Investigació, Cultura i Esport  
  
  
Índex  
1. Objectiu  
2. Denominació que reben les escoles  
3. Professorat de les escoles  
4. Direcció de les escoles  
5. El projecte pedagògic de les escoles  
6. Documentació relativa a la compatibilitat d'ensenyaments  
7. Documentació relativa a les infraestructures educatives  
8. Tramitació de la sol·licitud i resolució  
9. Expedients en tramitació  
  
1. Objectiu  
Aquestes instruccions concreten i aclareixen el procediment d'inscripció i modificació de dades en el Registre de Centres Docents, d'escoles de música, escoles de dansa i escoles de música i dansa (en avant, escoles), especialment, pel que fa a la manera com s'ha d'acreditar el compliment dels requisits referits a les infraestructures educatives d'aquests centres.   
  
2. Denominació que reben les escoles  
2.1. De conformitat amb l'article 7 del Decret 115/1990, de 9 de juliol (DOGV 1353, 24.07.1990), pel qual es crea el Registre de Centres Docents de la Comunitat Valenciana, la denominació genèrica del centre li correspon legalment tenint en compte la modalitat dels ensenyaments que es pretenen impartir en l'escola. En cap cas es pot alterar aquesta denominació per part de la sol·licitant, de manera que:  
  
- si es pretenen impartir ensenyaments de música, la denominació genèrica serà escola de música.  
- si es pretenen impartir ensenyaments de dansa, la denominació genèrica serà escola de dansa.  
- si es pretenen impartir ensenyaments de música i de dansa, la denominació genèrica serà escola de música i dansa.  
2.2. De conformitat amb l'article 7 del Decret 115/1990, de 9 de juliol, la denominació específica ha d'identificar de manera unívoca i individualitzada al centre docent, i la promotora de l'escola serà la que la proposa en el moment de sol·licitar la inscripció. No es podran utilitzar denominacions específiques que puguen induir a confusió entre els centres, o pel tipus d'ensenyament que s'hi imparteix. No obstant això, el registre de la denominació específica queda sempre salvaguardat de millor dret de tercers.  
2.3. En cap cas es pot duplicar la denominació específica d'un centre docent ja inscrit en el Registre de Centres Docents a la mateixa localitat. Si a la localitat no hi ha cap altra escola inscrita, també es pot optar per no incorporar cap denominació específica. Així mateix, és recomanable que la denominació específica no reproduïsca literalment la denominació de la pròpia entitat promotora, per a no resultar redundant.  
  
  
3. Professorat de les escoles  
En el cas del professorat que imparteix instrument en els ensenyaments de música i per a qualsevol de les especialitats dels ensenyaments de dansa, per tal d'acreditar el requisit de titulació assenyalat a l'article 5.4 de l'Ordre 35/2017, de 10 d'agost, els títols que s'hi aporten han d'atribuir la docència en cadascuna de les especialitats impartides, d'acord amb el Reial decret 428/2013, pel qual s'estableixen les especialitats docents del cos de professors de música i arts escèniques vinculades als ensenyaments de música i de dansa. Per tant, un professor o professora que dispose d'una única titulació no està acreditat per impartir totes les especialitats d'una mateixa família instrumental de vent fusta, vent metall o corda, en el cas de música, o qualsevol especialitat en el cas de dansa.  
  
  
4. Direcció de les escoles  
4.1. L'estructura directiva i de gestió administrativa i acadèmica de les escoles es troba regulada en l'article 8 del Decret 91/2013, de 5 de juliol, del Consell (DOGV 7063, 09.07.2013), pel qual es regulen les escoles de música de la Comunitat Valenciana. El director o directora de l'escola actuarà com a responsable pedagògic i acadèmic del centre, i haurà de comptar amb una càrrega d'hores lectives de docència directa amb l'alumnat.  
4.2. El currículum i els mèrits del director o directora han d'acreditar que es tenen les competències professionals i personals per a exercir aquest càrrec (com a responsable pedagògic i acadèmic). Els mèrits s'han d'acreditar mitjançant la presentació dels certificats oficials acreditatius corresponents.  
  
5. El projecte pedagògic de les escoles  
5.1. El projecte pedagògic de les escoles es plasma en el Projecte Educatiu del Centre, i ha de complir el que dicten els articles 18 i 19 de la Llei 2/1998, de 12 de maig, valenciana de la música (DOGV 3242, 14.05.1998). A més a més, les escoles han d'elaborar els seus projectes atenent a la definició i objectius que s'assenyalen en els articles 4 i 5 del Decret 91/2013, de 5 de juliol, del Consell.  
5.2. Com a conseqüència de l'aplicació de la normativa del paràgraf anterior, a l'hora d'elaborar els projectes educatius de les escoles, no serà d'aplicació la legislació vigent que regula els ensenyaments elementals de caràcter reglat. Encara que una de les finalitats d'aquestes escoles és el d'orientar i preparar per a l'accés als ensenyaments professionals, aquesta no serà l'única línia formativa del seu projecte educatiu.  
  
5.3. Les escoles també han de disposar d'un Projecte Curricular del Centre amb autonomia per a concretar els aprenentatges que es pretenen realitzar. Els ensenyaments s'organitzaran segons els perfils dels usuaris, establiran diversos programes d'aprenentatge, i afavoriran un aprenentatge personalitzat i contextualitzat (edats ateses, interessos, dedicació, etc.). Els projectes curriculars han de contemplar tots aquells aspectes que tenen a veure amb l'ordenació dels ensenyaments tal com s'assenyala en el capítol III (articles 9 al 13) del Decret 91/2013, de 5 de juliol. Quant a l'oferta formativa, el projecte concretarà els temps lectius que tindran les classes i es podrà articular un aprenentatge interdisciplinar dels ensenyaments. A més, s'haurà d'incloure la justificació pedagògica de les ràtios de les classes d'instrument, ja que no necessàriament han de ser individuals, per a la qual cosa s'haurà de tindre en compte que l'ocupació simultània ha de garantir-ne la qualitat segons la grandària i l'acústica de cada instrument.  
  
  
6. Documentació relativa a la compatibilitat d'ensenyaments  
Quan les escoles utilitzen instal·lacions i dependències d'altres centres docents inscrits en el Registre de Centres Docents de la Comunitat Valenciana, si s'imparteixen simultàniament els ensenyaments dins de la mateixa infraestructura, s'haurà de presentar un certificat annex al projecte educatiu en el qual s'acredite la compatibilitat entre els ensenyaments, validada per la inspecció d'educació de l'ensenyament reglat que comparteix la infraestructura, de manera que es justifique la viabilitat de l'ús compartit de les instal·lacions atenent el nombre màxim d'alumnes que s'hi poden atendre simultàniament, i en conjunt, en els espais disponibles. Per a això, caldrà aportar els horaris d'ús de les instal·lacions en cadascun dels ensenyaments i una justificació pedagògica i curricular a l'hora de mantindre ofertes educatives diferents en la mateixa infraestructura educativa.  
  
7. Documentació relativa a les infraestructures educatives  
Per tal d'acreditar el compliment dels requisits respecte de les infraestructures educatives de les escoles, previstos en l'article 16 del Decret 91/2013, de 5 de juliol, del Consell i l'article 5 de l'Ordre 35/2017, de 10 d'agost, i facilitar l'emissió del corresponent informe sobre l'adequació d'espais i instal·lacions dels centres, serà necessària la següent documentació tècnica:  
7.1. Memòria, degudament subscrita per la persona física o jurídica promotora de l'escola i per l'arquitecte/a o arquitecte/a tècnic/a, de conformitat amb el model que apareix com a annex II d'aquestes instruccions, amb els apartats següents:  
- Apartat A: memòria explicativa de la intervenció, en la qual es descriga l'edifici, la ubicació i, en el seu cas, les obres que es projecten realitzar. Quan no s'executen obres, s'haurà d'indicar aquesta circumstància.  
- Apartat B: memòria justificativa del compliment de la normativa d'accessibilitat d'acord amb el que dicta l'Ordre de 25 de maig de 2004, de la Conselleria d'Infraestructures i Transport, per la qual es desplega el Decret 39/2004, de 5 de març, del Govern Valencià, en matèria d'accessibilitat en l'edificació de pública concurrència, i del Reial decret 173/2010, de 19 de febrer, pel qual es modifica el Codi Tècnic de l'Edificació, aprovat pel Reial decret 314/2006, de 17 de març, en matèria d'accessibilitat i no-discriminació de les persones amb discapacitat, amb indicació del fet de si es tracta d'obra de nova planta, ampliació, reforma o rehabilitació, així com l'any de construcció de l'edifici.  
  
- Apartat C: relació de tots els espais de què constarà l'escola, indicant-ne les superfícies i usos d'acord amb les mateixes denominacions especificades a l'article 5 de l'Ordre 35/2017, de 10 d'agost, i identificar els espais segons la nomenclatura dels plànols. Els espais mínims necessaris, segons si es tracta d'una escola de música, de dansa o de música i dansa, seran:  
  
Escoles de música  
Espais Superfície   
útil mínima en m² Nombre  
mínim aules Superfície útil total en m²  
Despatx direcció,   
administració i sala de professorat Adequada 1 Adequada  
Banys (almenys 1 per a discapacitats) Adequada 1 Adequada  
Aules instrument (no necessàriament han de ser classes individuals)  
(depén de l'horari de funcionament del centre)   
15   
2   
30  
Aules matèries col·lectives de formació complementària, de conjunt instrumental i cor.  
(es podrà augmentar en 1 m² per persona fins a un màxim de 30 alumnes)  
(depén de l'horari de funcionament del centre)   
25  
(20 alumnes)   
1   
25  
Observacions:  
1. Només s'han tingut en compte els espais docents exigits en els articles 5.12 i 5.16 de l'Ordre 35/2017, de 10 d'agost, de la Conselleria d'Educació, Cultura Investigació i Esport.  
Quant als serveis generals de què haurà de disposar l'edifici, el centre disposarà dels espais i superfícies que considere oportuns.  
  
Escoles de dansa  
Espais Superfície útil mínima en m² Nombre  
mínim aules Superfície útil total en m²  
Despatx direcció,   
administració i sala de professorat Adequada 1 Adequada  
Banys (almenys 1 per a discapacitats) Adequada 1 Adequada  
Aula de dansa amb   
paviment flotant  
(es podrà augmentar en 5 m² per persona fins a un   
màxim de 20 alumnes)  
(depén de l'horari de funcionament del centre)   
35  
(10 alumnes)  
   
1   
35  
Aula de música Adequada 1 Adequada  
Observacions:  
1. Només s'han tingut en compte els espais docents exigits en els articles 5.13 i 5.16 de l'Ordre 35/2017, de 10 d'agost, de la Conselleria d'Educació, Cultura Investigació i Esport.  
Quant als serveis generals de què haurà de disposar l'edifici, el centre disposarà dels espais i superfícies que considere oportuns.  
  
  
  
Escoles de música i dansa  
Espais Superfície útil mínima en m² Nombre  
mínim aules Superfície útil total en m²  
Despatx direcció, administració i sala de professorat Adequada 1 Adequada  
Banys (almenys 1 per a discapacitats) Adequada 1 Adequada  
Aules instrument (no necessàriament han de ser classes individuals)  
(depén de l'horari de funcionament del centre) 15   
2 30  
Aules matèries col·lectives  
(es podrà augmentar en 1 m² per persona fins a un màxim   
de 30 alumnes)  
(depén de l'horari de funcionament del centre)  
  
 25  
(20 alumnes) 1 25  
Aula de música Adequada 1 Adequada  
Aula de dansa amb paviment flotant  
(es podrà augmentar en 5 m² per persona fins a un màxim de 20 alumnes)  
(depén de l'horari de funcionament del centre)   
35  
(10 alumnes)  
   
1   
35  
Observacions:  
1. Només s'han tingut en compte els espais docents exigits en els articles 5.12, 5.13 i 5.16 de l'Ordre 35/2017, de 10 d'agost, de la Conselleria d'Educació, Cultura Investigació i Esport.  
Quant als serveis generals de què haurà de disposar l'edifici, el centre disposarà dels espais i superfícies que considere oportuns.  
  
  
  
7.2. Certificat de l'arquitecte/a o arquitecte/a tècnic/a, de conformitat amb el model que apareix com a annex III d'aquestes instruccions que acredite el compliment de les condicions higièniques, acústiques, d'habitabilitat i de seguretat exigides per la normativa aplicable, així com la legislació vigent en matèria d'accessibilitat en l'edificació de pública concurrència, d'acord amb allò que es dicta a l'article 5.11 de l'Ordre 35/2017, de 10 de juliol.  
En el cas que s'hagen de fer obres, aquest certificat es presentarà una vegada finalitzen les dites obres, juntament amb la resta de documentació tècnica que acredite la finalització d'aquestes, de conformitat amb el que preveu l'apartat 7.4.b d'aquestes instruccions.  
7.3. Plànols degudament subscrits per la persona física o jurídica promotora de l'escola i per l'arquitecte/a o arquitecte/a tècnic/a:  
- Situació i emplaçament, amb la denominació dels carrers perimetrals.  
- Plantes del o dels edificis que integren la totalitat del centre educatiu a escala 1/100, amb especificació en cada dependència de: superfície i usos d'acord amb les denominacions de l'Ordre 35/2017, de 10 d'agost, i amb la identificació dels espais segons la nomenclatura de la Memòria.  
- Alçats: de totes les façanes a escala 1/100.  
- Seccions de cada edifici que integra l'escola amb especificació de l'alçària útil de les dependències a escala 1/100.  
En els plànols d'emplaçament, plantes, alçats i secció es justificarà el compliment de l'Ordre de 25 de maig de 2004, de la Conselleria d'Infraestructures i Transport, per la qual es desenvolupa el Decret 39/2004, de 5 de març, del Govern Valencià en matèria d'accessibilitat en l'edificació de pública concurrència, Reial decret 173/2010, de 19 de febrer, pel qual es modifica el Codi Tècnic de l'Edificació, aprovat pel Reial decret 314/2006, de 17 de març, en matèria d'accessibilitat i no discriminació de les persones amb discapacitat, indicant les dimensions i paràmetres exigits en la citada normativa: amplària, altura, cercles justificatius d'espais de maniobra, pendents en rampes, etc., de tots els elements indicats: accessos, corredors, rampes, ascensor, escales, portes, bany adaptat, etc.  
  
En el cas que l'escola s'haja de situar en un centre docent ja autoritzat en el qual no es realitzen obres i la documentació tècnica relativa a aqueix centre docent ja autoritzat es trobe a disposició d'aquesta Conselleria d'Educació, Investigació, Cultura i Esport, no caldrà presentar els plànols però en la relació d'espais de la memòria es farà referència a la seua ubicació en planta (número d'aula i superfície).  
La digitalització dels plànols per a l'enviament telemàtic ha d'assegurar la visualització perfecta de tots els elements dibuixats i ha d'incloure l'escala gràfica. La imatge s'ha de poder ampliar sense sofrir la pèrdua de qualitat, en format vectorial (preferiblement, SVG). Així mateix, no s'admetran documents amb una resolució per davall de 200 ppp.  
7.4. Quan s'hagen de fer obres, bé perquè s'estan construint les instal·lacions o bé perquè necessiten remodelar-se:  
a) Pel que fa al projecte d'execució (lletra g de l'article 6 o apartat 2.e de l'article 10 de l'Ordre 35/2017), únicament s'extrauran les dades necessàries per a omplir l'annex II d'aquestes instruccions i s'aportarà la resta de la «documentació tècnica» (plànols) adaptada al que s'ha indicat en els punts 7.1 i 7.3 d'aquestes instruccions.  
b) Una vegada es comunique a la promotora de l'escola que el Servei d'Infraestructures Educatives ha emés un informe favorable sobre la proposta (cal veure l'apartat 8.2 d'aquestes instruccions), i una vegada executades les obres, la promotora haurà de presentar, a la Direcció General de Formació Professional i Ensenyaments de Règim Especial, la documentació següent:  
- Fotocòpia compulsada de la llicència municipal d'obres.  
- Certificat final d'obres emés per la direcció facultativa, i visat pel col·legi professional corresponent, en el qual s'indique, a més, el compliment de les condicions previstes en l'article 5.11 de l'Ordre 35/2017, de 10 de juliol.  
7.5. Si les infraestructures educatives no són propietat de la promotora, s'haurà d'aportar la certificació de la cessió d'ús per contracte d'arrendament, acord o conveni indicant en el seu cas la disponibilitat horària. No podrà autoritzar-se una escola en un edifici polivalent, municipal o privat, amb un funcionament simultani, en el qual no estiga separat físicament el centre docent de la resta d'activitats que es donen a l'edifici.  
7.6. Si les infraestructures educatives no són propietat de la promotora, i a més, es pretén l'autorització en espais compartits amb centres educatius, caldrà aportar la certificació de la cessió d'ús, tenint en compte que si es tracta d'un centre públic d'Infantil, Primària, Educació Especial o d'Educació Permanent d'Adults, el procediment que s'ha de seguir a l'hora de poder utilitzar aquestes instal·lacions es troba regulat per l'Ordre 27 de novembre de 1984, de la Conselleria de Cultura, Educació i Ciència (DOGV 211, 13.12.1984), sense menyscabar el que puguen dictar les ordenances locals dels distints municipis sobre aquest tema.  
L'ús d'espais compartits amb altres centres educatius, haurà d'assegurar la compatibilitat dels ensenyaments, atés que l'edifici -o una part- es destinarà a més d'un ensenyament simultàniament (punt 6 d'aquestes instruccions), i sempre tenint en compte que un centre docent ha de ser d'ús exclusiu durant el seu funcionament o quedar totalment compartimentat i separat d'altres usos, si comparteixen horaris.  
  
  
8. Tramitació de la sol·licitud i resolució  
8.1. Per a la inscripció de les escoles s'haurà de disposar de tots els informes favorables pertinents. No obstant això, atesa l'excepcionalitat assenyalada en la disposició addicional primera del Decret 91/2013, de 5 de juliol, la Direcció General de Formació Professional i Ensenyaments de Règim Especial «podrà autoritzar, excepcionalment, la creació d'escoles de música que no complisquen els requisits previstos en l'article 16 d'aquest decret, quan es tracte de zones de població dispersa en xicotets nuclis que no puguen accedir per si sols a la formació d'una escola, ni mancomunar-se amb altres nuclis».  
8.2. L'informe de sol·licitud, al qual es refereix l'article 7 de l'Ordre 35/2017, de 10 de juliol, consistirà en:  
a) L'informe de la Inspecció d'Educació, determinat en l'apartat 1 del citat article.  
b) L'informe previ del Servei d'Infraestructures Educatives, de revisió de la documentació tècnica aportada (memòria, plànols, etc.) i l'informe posterior de la Unitat Tècnica, del Servei Territorial corresponent, de comprovació in situ que la realitat del centre es correspon amb l'informe del Servei d'Infraestructures Educatives. Aquest informe de la Unitat Tècnica serà sol·licitat per la Direcció General de Formació Professional i Ensenyaments de Règim Especial  
  
c) El certificat de no duplicitat de la denominació específica, emés pel Registre de Centres Docents de la Comunitat Valenciana.  
  
Una vegada que es dispose de tots els informes favorables i del certificat de no duplicitat, la Direcció General de Formació Professional i Ensenyaments de Règim Especial emetrà la resolució d'inscripció o de modificació de dades corresponent en el Registre de Centres Docents de la Comunitat Valenciana.  
8.3. Quan una sol·licitud no tinga els requisits o no s'aporten els documents preceptius, es requerirà l'entitat, en el termini màxim que es determina per la Llei 39/2015, d'1 d'octubre, del procediment administratiu comú de les administracions públiques, perquè esmenen o acompanyen aquests documents. En cas de no esmenar o acompanyar els documents preceptius, se'l tindrà per desistit de la seua petició de conformitat amb l'article 68 de la Llei 39/2015, d'1 d'octubre.  
  
8.4. Quan algun dels informes siga desfavorable, de conformitat amb el que estableix l'article 82 de la Llei 39/2015, d'1 d'octubre, s'obrirà tràmit d'audiència, en el qual es posarà a disposició del sol·licitant perquè puga examinar, de manera presencial, la documentació inclosa en l'expedient, i perquè puga formular noves al·legacions o aportar nous documents pels quals es puga considerar favorable la inscripció. Per al tràmit audiència s'estableix un termini de 15 dies hàbils, comptats a partir de l'endemà de la recepció de la notificació, si no es presenta tota la documentació, s'emetrà una resolució desestimatòria de la sol·licitud.  
8.5. Una vegada dictada la resolució estimatòria de la sol·licitud, el centre quedarà obligat al compliment de la legislació i a sol·licitar l'oportuna revisió quan haja de modificar-se qualsevol de les dades tingudes en compte a l'hora de dictar-se la dita resolució.  
8.6. Quan s'hagen de realitzar obres, una vegada emesos els informes favorables del Servei d'Infraestructures Educatives i de la Inspecció d'Educació, el termini màxim per a resoldre, previst en l'apartat 8.4 de l'Ordre 35/2017, se suspendrà des del moment en què es notifique al sol·licitant l'emissió d'aquests informes, fins que es presente la documentació que acredite la finalització de les obres projectades, d'acord amb el punt 7.4 d'aquestes instruccions.  
Abans de l'inici de cada curs escolar es podrà revisar, per part de la unitat corresponent de la Direcció General de Formació Professional i Ensenyaments de Règim Especial, aquells expedients que es troben pendents de resolució pel motiu previst en el paràgraf anterior, i es comunicarà, si escau, a la promotora perquè es pronuncie quant a la continuïtat d'aquestes obres, la previsió de l'acabament o, si és el cas, el seu desistiment respecte del procediment. Qualsevol canvi en la normativa d'aplicació a aquest procediment implicarà la necessitat d'adequar-se a aquesta normativa.   
  
9. Expedients en tramitació  
Aquestes instruccions seran aplicables per a totes aquelles sol·licituds d'inscripció i modificació de dades en el Registre de Centres Docents que es troben en tramitació. Respecte d'això, es requerirà els sol·licitants amb expedients en tramitació que aporten, en els termes que s'indica en aquestes instruccions, la documentació preceptiva en aquest procediment.